รถไฟความเร็วสูงไม่ช่วยลดต้นทุน
กรณ์ จาติกวณิช อดีต รมว.คลัง กล่าวว่า เป็นห่วงวินัยการคลังของประเทศ การลงทุนของรัฐที่จะมีการออก พ.ร.บ.กู้เงิน 2 ล้านล้านบาท ซึ่งเป็นการกู้เงินนอกงบประมาณ ทำให้ตรวจสอบได้ยากและไม่โปร่งใส
19 เม.ย. 2556

กรณ์ จาติกวณิช อดีต รมว.คลัง กล่าวว่า เป็นห่วงวินัยการคลังของประเทศ การลงทุนของรัฐที่จะมีการออก พ.ร.บ.กู้เงิน 2 ล้านล้านบาท ซึ่งเป็นการกู้เงินนอกงบประมาณ ทำให้ตรวจสอบได้ยากและไม่โปร่งใส 
ทั้งนี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) วิเคราะห์ว่า ไทยมีความต้องการลงทุน 8 ล้านล้านบาทในทุกด้าน แต่รัฐบาลกู้เงิน 2 ล้านล้านบาท เพื่อลงทุนด้านคมนาคมขนส่ง ที่เกี่ยวข้องกับกระทรวงคมนาคมเพียงอย่างเดียวโดยไม่สนใจการลงทุนด้านอื่น เช่น การศึกษาและสาธารณสุข ซึ่งมีความจำเป็นไม่น้อยกว่าการลงทุนขนส่ง
นอกจากนี้ ยังพบว่าเงินกู้ถึง 9 แสนล้านบาท หรือประมาณครึ่งหนึ่งของเงินกู้ทั้งหมด ถูกลงทุนไปกับรถไฟความเร็วสูงที่ไม่มีความคุ้มค่าทางเศรษฐกิจได้เลย ไม่สามารถลดต้นทุนการขนส่งได้ตามที่รัฐบาลกล่าวอ้าง เพราะรถไฟความเร็วสูงใช้ขนคนไม่ใช่ขนสินค้า 
รัฐบาลควรให้ความสำคัญกับการสร้างรถไฟรางคู่ที่ปัจจุบันมี 10% ก่อน เพราะทำการเดินทางได้เร็วจาก 60 กม.ต่อชั่วโมง เป็น 120 กม.ต่อชั่วโมง และสามารถขนทั้งสินค้าและคนได้ และจำนวนคนที่เข้าถึงได้มากกว่า 
กรณ์ กล่าวว่า เชื่อว่าเงินกู้จะทำให้จีดีพีโต 1% แต่ความคุ้มค่าโครงการเชื่อว่าไม่ถึงครึ่งหนึ่งของเม็ดเงินที่ใช้ ดังนั้นไม่เห็นความจำเป็นที่รัฐบาลจะกู้เงินนอกงบประมาณ ควรกู้เงินในงบประมาณ ซึ่งสามารถทำได้ 
“การรักษาวินัยการเงินการคลังไม่ใช่เป็นเรื่องล้าสมัย ถือว่าเป็นเรื่องทันสมัยที่สุด ความโปร่งใสเป็นเรื่องสำคัญ และที่ผ่านมาเครคิตของประเทศดีขึ้นส่วนหนึ่งมาจากการรักษาวินัยการเงินการคลัง ทำให้เศรษฐกิจไทยผ่านวิกฤตมาได้หลายครั้งที่ผ่านมา”